钦定古今图书集成/明伦汇编/氏族典/第529卷 > 郭孝恪
## 钦定古今图书集成/明伦汇编/氏族典/第529卷 > 郭孝恪

按《唐书郭孝恪传》：“孝恪，许州阳翟人。少有奇节，不治
赀产。隋乱，率少年数百附李密，密使与李𪟝守黎阳。
密败，𪟝遣孝恪送款，封阳翟郡公，拜宋州刺史。诏与
𪟝经略武牢以东所定州县，委以选补。迁上柱国，历
贝、赵、江、泾四州刺史，所至有能名，改左骁卫将军。贞
观十六年，拜凉州都督，改安西都护、西州刺史。其地”
高昌旧都，流徙罪人，与镇兵杂，限以沙碛，隔绝中国。
孝恪推诚抚御，尽得其欢心。俄拜崑丘道副大总管，
进讨龟兹，破其国城，乃自留守。国相那利遁去。孝恪
不设备，那利果率众阴与城内胡为应，薄城，乃率千
馀人合战，中流矢卒。子待诏亦殁。将军曹继叔进兵，
复拔其城。高宗即位，追还官爵，赠待诏、游击将军。